Akkuma beekamu bakka mirgi qabeenyaa fi mirgi namaa seeraan eegame hinkabajamnee fi nageenyii fi tasgabbiin hinjirretti waa’ee guddina diinagdee yaaduun hindanda’amu. Guddina diinagadeetiif kanneen guumaachan keessaa invastimentiin tokko waan ta’eef invastaroota hojii invastimentii irratti bobba’aniif deeggarsi barbaachisaa ta’e kan hintaasifamneef yoo ta’e gumaachi guddina diinagdeetiif invastimentiin taasisu duubatti harkifachuu ni danda’a. Invastarootni ofii isaaniitifis ta’e qabeenya horataniif eegumsa seeraa barbaadu. Qabeenya hojii invastimentii ittiin gaggeessan irrattis ta’e ofii isaanii irratti namootni gochaalee yakkaa raawwatan seeratti kan hindhiyaanne yoo ta’e sodaa fi shakkii malee garaa tokkoon hojii invastimentii irratti bobba’uu hindanda’an.